Polisie swyg oor hoë se terugkeerGenl.maj. Johan Booysen, voormalige hoof van die Valke in KwaZulu-Natal Foto: witness.co.za Die polisie wou nie Maandag bevestig of ontken dat genl.maj. Johan Booysen, voormalige hoof van die Valke in KwaZulu-Natal, gaan terugkeer werk toe nadat hy glo onskuldig bevind is na ŉ interne ondersoek nie. “Die proses is nog nie afgehandel nie en ons sal eers na afloop daarvan kommentaar lewer,” het lt.genl. Solomon Makgale, nasionale woordvoerder van die polisie, gesê. Carl van der Merwe, Booysen se regsverteenwoordiger, het egter gesê Booysen is op alle aanklagte vrygespreek. “Ek dink hy sal vanoggend vir diens aanmeld.” Booysen was die hoof van die Cato Manor-eenheid teen ernstige en gewelddadige misdaad. Dié eenheid is intussen ontbind. Booysen, en lede van sy voormalige eenheid, is daarvan beskuldig dat hulle ŉ kriminele onderneming bedryf het. Hulle is daarvan beskuldig dat hulle betaling aanvaar het om sekere persone in die minibustaxi-oorloë in KwaZulu-Natal te vermoor. Alle kriminele aanklagte teen Booysen is vroeër vanjaar teruggetrek. Die polisie het egter voortgegaan met interne stappe teen Booysen. The Mercury berig vandag dat daar ŉ komplot was om van Booysen ontslae te raak. Adv. Nazeer Cassim SC, wat die ondersoek gelei het, het aan die koerant gesê: “Die feite dui op ŉ agenda om ontslae te raak van Booysen omdat hy as ŉ vasbeslote, professionele, bevoegde en taai polisieman beskou is, wat daartoe sou streef om oortreders voor stok te bring.” Volgens The Mercury het Cassim bevind dat Booysen niks verkeerd gedoen het nie. The Witness berig dat Cassim se verslag krities is van ŉ aantal senior polisiebeamptes, waaronder die nasionale polisiehoof en die provinsiale polisiekommissaris.